  Майя Бывальцева Ижкарысь Шор площадьын чеберъям кызэз 23-тӥ толсуре усьтозы. Со сярысь 8-тӥ толсуре журналистъёслы ивортӥз Ижкар администрацилэн тӧроезлэн мерлыко политикая воштӥсез Дмитрий Чистяков. Валтӥсь чебер кызмес усьтон 23-тӥ толсуре 16 часын чакламын. Ми вань калыкез возьмаськомы, выжыкыл возьматон но шудонъёс, вожвылъяськонъёс луозы Дмитрий ЧистяковВыль арлэсь вож тодметсэ пуктон ужез 15-тӥ толсуре йылпумъяны чаклало. Озьы ик Шор площадьын тылын пиштӥсь фигураос, луна-парк но ньыль гурезьёс кылдозы. Лымлэн но йӧлэн ӧвӧлтэмзы ужпумез секытгес кариз. «Йӧлэсь вить фигура пуктыны огкылъёс гожтӥмы. Куазез чакланъёс уг шумпотто, 23-тӥлы вуттытэк кыльыны быгатомы. Но, мон малпасько, 1-тӥ толшорлы ваньмыз сылоз, каникулъёслы со ваньмыз мед луоз. Нырысетӥ кык бадӟым фигураос — со Дед Мороз но Снегурочка», — вераз Ӟуч лулчеберетъя «Русский Дом» юртлэн кивалтӥсез Виталий Тюльпин. Озьы ик туспуктэмъёс лэсьтыны фигураос пуктозы. «Таяз арын совето мультикъёсысь темаез басьтӥмы. Туспуктэмъёс лэсьтыны ньыль конструкциос луозы: Гена крокодил Чебурашкаен, Матроскин коӵыш скалэн», — ивортӥз Ижкар администрациысь лулчеберетъя но туризмъя управлениелэн кивалтӥсезлэн воштӥсез Татьяна Шитова. Шор площадьын сяна, шулдыръяськонъёс карлэн вань ёросъёсаз ортчозы:  — 16-тӥ толсуре 12 часын Космонавтъёслэн парказы;  — 18-тӥ толсуре 16 часын калык творчествоя «Спартак» юрт вӧзын;  — 21-тӥ толсуре 14 часын Киров нимо паркын;  — 22-тӥ толсуре 13 часын «Радуга» вузкарон центр вӧзын;  — 23-тӥ толсуре 12 часын «Столица» вузкарон центр вӧзын. 31-тӥ толсурысь 1-тӥ толшоре потон Выль ар уе 20 часысен 2 часозь Шор площадьын шулдыръяськон мыноз. Ымусьтон юмшанъёс Свято-Михайловской собор азьын 7-тӥ толшоре 11 часысен 13 часозь кыстӥськозы. Тегъёс: Мерлык Лулчеберет Ижкар Удмуртия шутэтскон Выльар  